google/wiki40b huggingface dataset:
Federico Fellini

Bakgrunn

Federico Fellini ble født i Rimini og flyttet som attenåring til Firenze og året etter, i 1939, til Roma, der han ønsket å bli humoristisk tegner. Han bidro med tegninger og fortellinger til magasinet Marc'Aurelio. Under andre verdenskrig skrev han manus for radioskuespillet Cico e Pallina. Her spilte  Giulietta Masina, som Fellini ble kjent med og giftet seg med i 1943. Masina skulle spille i noen av de største filmene hans.
Med noen venner grunnla han en butikk som solgte fotografi, portrett, karikaturer og lydopptak til allierte soldater fra andre verdenskrig. Her ble Fellini kjent med regissøren Roberto Rossellini.

Manusforfatter

Han ble med på å skrive manuset til Rosselinis Roma città aperta (1945), det best kjente eksempel på italiensk neorealisme. Fellini skrev filmmanus til en rekke italienske regissører, som Pietro Germi (Håpets vei, 1950), Alberto Lattuada (Uten barmhjertighet, 1948), Luigi Comencini (Bak nedrullede gardiner, 1951), og flere for Rosselini, som Befrielsens tid, Il miracolo og Hun ofret seg selv.

Regissør

Etter flere samarbeid med Rosselini debuterte Fellini selv som regissør med Luci del varietà i 1951, som han laget med Alberto Lattuada, og alene med Den hvite sjeiken i 1952. Dagdriverne (1953), om ørkesløse unggutter i provinsene, ble regnet som et mesterverk av kritikere.
Med oscarvinnende Landeveien innledet Fellini en trilogi som tok for seg uskyld og frelse i verden fylt av ondskap. Filmen benyttet det øde landskapet mellom Viterbo og Abruzzo til å understreke det tomme forholdet mellom hovedrollene i filmen. Landeveien a ble kritisert av venstrepressen i Italia, men fikk mye ros i utlandet.
Det søte liv fra 1960 var en satirisk skildring av sosietetsliv i Roma. Flere landemerker i byen, som hovedgatet Via Veneto, ble med i filmen, og den var den første der Marcello Mastroianni spilte for Fellini. Filmen ble dårlig likt av italienske myndigheter og av katolske kirkeledere, men vant gullpalmen ved filmfestivalen i Cannes.
8 1/2 fra 1963 handler om en kjent regissør med skapersperre. Tittelen viser til antallet filmer Fellini hadde laget til da. Filmen er regnet som en perfekt blanding av symbolisme og realisme, og ble utropt til den beste europeiske filmen noensinne av et ekspertpanel i 1987.
I senere filmer tok Fellini for seg myter rundt Roma, film og sitt eget liv, meget blandet med fantasi. Senere filmer fikk mindre overveldende mottakelser. Casanova fra 1976 ble både lovprist som en fest for øynene og kritisert som innholdsløs.
De siste årene av sitt liv produserte Fellini reklamefilmer for fjernsyn, som på sin måte viser et sterkt tak på filmografi og populærkultur. Han utstilte også  skisser og notatbøker med nedskrevne drømmer som avslørte underbevisstheten som en viktig kilde til hans verk.
Softly and Tendery Jesus Is Calling

«Softly and tenbderly Jesus Is Calling» er en amerikansk salme, skrevet av Will L. Thompson. Den ble publisert i Sparkling Gems, Nos. 1 and Nos. 2 av J. Calvin Bushey (Chicago, Illinois: Will L. Thompson & Company, 1880).
Hymnen ble fremført av Cynthia Clawson i den Oscar-vinnende spillefilmen Drømmen om Bountiful (The Trip to Bountiful) fra 1985. Den ble også fremført i minnegudstjenesten for borgerrettighetslederen Martin Luther King jr. på the Ebenezer Baptist Church i Atlanta, Georgia, 8. april 1968.

Norsk versjon

Den norske tittelen er «Stille og inderlig». I noen sangbøker heter den «Frelserens stemme så mildt høres kalle».
Callipogonini

Utseende

Store til meget store (30–130 mm), avlange og litt flate, lysbrune til svarte trebukker, uten påfallende hårvekst men ofte med fløyelsaktig bestøvning. Antennene er lange og tynne, hos hannene gjerne omtrent så lange som kroppen, hos hunnene omtrent halvparten så lange som kroppen. Hodet er forholdsvis kort og bredt, med store, nyreformede fasettøyne. Kjevene (mandiblene) er ofte påfallende forstørrede hos hannene. Pronotum er bredere enn langt og forholdsvis flatt, gjerne med lange pigger langs ytterkanten. Dekkvingene er store og noe flate (dekker nesten alltid bakkroppen), skuldrene rundede. Beina er vanligvis middels lange. Den største arten er den opptil 130 millimeter lange Callipogon armillatus fra Sør-Amerika.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Gruppen er utbredt i tropiske områder og har særlig mange arter i Sør- og Mellom-Amerika, men er også representert i Asia, og med noen få arter i Europa.
Sigøynermusikk

Sigøynermusikk er en musikkform som oppstod blant folkegruppen sigøynere, et omvandrende folk i Europa.
Sigøynermusikken har også påvirket musikkformer utenfor folkegruppen, bl.a. den spanske musikkformen flamenco.
Hyperpolyneuridae

Utseende

En ganske liten mygg, vingelengden var ca. 2,8 millimeter. Vingen hadde ingen lukkede celler og var forholdsvis bred. De lange årene synes å ha hatt mange forgreninger nær spissen, for eksempel syntes medianåren (M) å nå vingekanten som fem årer. Det er noe usikkert om denne tolkningen er holdbar.

Fossiler

Arten er beskrevet fra Trias-tiden og hører dermed til de eldste tovingene. Den er bare kjent fra typeeksemplaret.
Theodosia viridiaurata

Utseende

En stor (hannen opptil 52 millimeter), litt avlang, grønt eller kobberaktig metallisk farget gullbasse. Hannene har lange horn både på hodet og pronotum, disse går mot hverandre slik at de danner en klype. Pronotum er svært blankt, grønnlig metallisk. Dekkvingene er metallisk grønne, men ikke så blanke som pronotum. Beina, særlig hannenes forbein, er lange og slanke.

Levevis

Arten lever i regnskog.

Utbredelse

Arten lever på Borneo.
HTPC

HTPC (Home Theatre PC, hjemmekino-PC) er en PC som er beregnet for bruk til visning av film eller fjernsyn. Dette er ikke en spesifikasjon som stiller krav til maskinvare eller programvare, men en betegnelse på en PC hvis hovedoppgave er å spille av media.

HTPC som kilde

Tradisjonelt har selvstendige spillere og dekodere vært brukt som kilde for media i hjemmet. Satellittdekodere, VHS-spillere, DVD-spillere og Laserdisc-spillere har lest og formidlet signalet til skjerm og lydanlegg. Etter hvert som PC-ens inntog i samfunnet har ført til lavere priser og høyere kvalitet innen lyd- og bildeteknologi har PC-en vist seg som en effektiv, kraftig og allsidig medieprosessor. En PC kan ofte gjøre alt det enhver spiller og signalmottaker kan, ofte til lavere pris og i de aller fleste tilfeller levere større valgmuligheter som kan gi deg et bedre sluttresultat.
En HTPC vil kunne lese og spille av de aller fleste aktuelle signalkilder i tillegg til den selvfølgelige støtten for materiale lagret på harddisk og nettverksressurser som IPTV og delt media. Med et moderne skjermkort kan man også behandle og skalere video til et hvilket som helst behov tilpasset skjermens inngang, når det gjelder sideforhold, oppdateringsfrekvens og oppløsning (for eksempel HDTV-standardene). Dette kan gjøre PC-en til en alt-i-ett-boks som erstatter spillere og den kan brukes som en fullgod erstatning for en selvstendig videoprosessorer.
Vincent Lecavalier

Spillende karriere

Vincent Lecavalier ble drafted først av alle av Tampa Bay i NHL Entry Draft 1998, og Lightnings nye eier Art Williams sa at Lecavalier ville bli "the Michael Jordan of hockey".
Den 1. mars 2000, som oppfølging av hans fine sesong året før, ble han utnevnt til kaptien, og ble den yngste kapteinen i NHL's historie med sine 19 år og 11 måneder (senere passert av Sidney Crosby). Før det ble rekorden hold av Steve Yzerman som ble utnevnt til kaptein i Detroit Red Wings når han var 21 år og 5 måneder.
Monica Edwardsson

Biografi

Edwardson ble utdannet ved Scenskolan i Stockholm 1969-1972 og var deretter fast ansatt ved Malmö stadsteater i ti år og siden ytterligere et tiår ved Riksteatern. Videre har hun spilt på Dramaten, Stockholms stadsteater, Folkan i Stockholm og Orionteatern. Selv har hun karakterisert sine roller som mennesker i utsatte situasjoner. Mest kjent for dette ble hun i TV-serien Nilla (1983), der hun ga et innlevelsefullt portrett av en sliten ung kvinne. Videre har hun også gjerne, som hun har uttrykt det, ofte spilt «en rekke andre interessante kvinneskikkelser med varierende temperament og karakter». I 1986 mottok hun Teaterförbundets Daniel Engdahl-stipendium.
Armenias geografi

Geografi

Armenia ligger i det sørlige området av Sør-Kaukasus, området sørvest for Russland mellom Svartehavet og Kaspihavet. Det moderne Armenia inneholder en del av det historiske Armenia, der senteret var dalen som elven Araks renner gjennom og området rundt Vansjøen i Tyrkia. Armenia grenser til Georgia i nord, til Aserbajdsjan i øst, til Nakhitsjevan (en enklave av Aserbajdsjan) i sørvest, til Iran i sør og til Tyrkia i vest.

Topografi og drenasje

For 25 millioner år siden ble det armenske platået dannet, og den komplekse topografien i dagens Armenia oppstod. Lille Kaukasus går gjennom de nordlige områdene av Armenia og sørøstover mellom Sevansjøen og Aserbajdsjan, og så omtrent langs grensen mellom Armenia og Aserbajdsjan til Iran. Derfor er reiser fra nord til sør vanskelige. Området er fremdeles geologiske aktivt og innimellom oppstår det katastrofale jordskjelv. I desember 1988 ble den nest største byen i landet, Leninakan (i dag Gjumri), rammet av et kraftig jordskjelv som tok livet av mer enn 25 000 mennesker.
Omtrent halvparten av Armenias areal på rundt 29 800 kvadratkilometer har en høyde på minst 2 000 meter, og bare 3 % av landet ligger under 650 meter. Det laveste punktet er i dalene til elvene Araks og Debed lengst nord, som har en høyde mellom 390 og 430 meter. Høyden til Lille Kaukasus varierer mellom 2 640 og 3 280 meter. Sørvest for fjellkjeden ligger det armenske platået, som heller sørvestover mot elven Araks og den tyrkiske grensen. Platået inneholder flere mindre fjellkjeder og utdødde vulkaner. Den største av disse vulkanene er Aragats med en høyde på 4 090 meter, som også er det høyeste fjellet i Armenia. De fleste innbyggerne bor i de vestlige og nordvestlige områdene av landet, der de to største byene, Jerevan og Gjumri (som ble kalt Aleksandropol under tsar-perioden), ligger.
Dalene til elvene Debed og Aghstev danner hovedrutene fra nord, siden de passerer gjennom fjellene. Sevansjøen, som er 72,5 km på det bredeste og 376 km lang, er den klart største innsjøen. Den ligger omtrent 2 000 meter over havet på platået. Terrenget er mest kupert lengst sørøst, som er en del av nedslagsfeltet til elven Vorotan (Bargusjat), og minst kupert i Araksdalen lengst sørvest. Det meste av vannet i Armenia renner ut i Araks eller sideelven Hrazdan, som går fra Sevansjøen. Araks danner grensen til både Tyrkia og Iran, mens Zangezurfjellene danner grensen mellom Armenias sørligste provins Siunik og Aserbajdsjan-eksklaven Nakhitsjevan.

Klima

Temperaturene i Armenia varierer stort sett enten som følge av årstidene eller med høyden. Fjellformasjonene hindrer at klimaet påvirkes av luft fra Middelhavet eller Svartehavet, og skaper store årstidsvariasjoner. På det armenske platået er middeltemperaturen om vinteren rundt 0 °C, og midt på sommeren over 25 °C. Den årlige normalnedbøren varierer fra 250 mm i de lavere områdene av Araks til 800 mm i høyere områder. Selv om vintrene er harde her er det vulkanske jordsmonnet svært fruktbart, og Armenia var et av verdens første jordbruksområder.
Otto Nagel

Bakgrunn

Han var sønn av en snekker med sosialdemokratiske sympatier. Etter folkeskolen gikk han i glassmalerlære i et glassmaler- og -mosaikkverksted. Han arbeidet også en periode som transportarbeider. 
Han ble tidlig politisk engasjert og meldte seg inn i det uavhengige sosialdemokratiske partiet i 1912.
Han ble innkalt til å tjenestegjøre i første verdenskrig, og endte i en straffeleir for militærnektere nær Köln.

Kunstner

Under påvirkning av August Macke malte han sine første olje- og pastellbilder. Han meldte seg inn i det tyske kommunistpartiet i 1920, og tok initiativ til «kunstnerhjelpen» i Den Internasjonale Arbeiderhjelpen sammen med Erwin Piscator i 1922. Dette resulterte blant annet i en solidaritetsmappe med bidrag av Otto Dix, George Grosz, Käthe Kollwitz, Karl Völker og Nagel selv. Han sto også som redaktør og utgiver av det satiriske tidsskriftet «Eulenspiegel» fra 1928 til 1932.

Under nasjonalsosialismen

Han ble valgt til leder i det tyske riksforbundet for kunstnere i 1933. Valget ble annullert av de nazistiske myndighetene dagen etter. Han ble raskt utsatt for husransakelse, og ble også sittende i KZ Sachsenhausen 1936/37. Han fikk maleforbud i atelieret, og flere av hans bilder ble destruert som entartete kunst. I denne perioden laget han en serie pastellbilder fra det gamle Berlin, som ble gitt ut etter annen verdenskrig.

Etterkrigstiden

Etter krigen ble han boende i Øst-Berlin, og deltok i grunnleggelsen av DDRs Kulturforbund. Han ble medlem i SPD, og etter dens sammenslåingen med KPD var han medlem i SED. Han ble inntatt som medlem av Brandenburg Rådsforsamling. Han satt som president for Berlin Kunstakademi (DDR) mellom 1956 og 1962.
Han er gravlagt på Zentralfriedhof Friedrichsfelde. Gravstedet er fredet som minnesmerke.
Gränsen

Handling

To unge soldater forlater i desember 1942 sin post ved veisperre 83 i nordlige Värmland. I vinternatten begir de seg mot grensen til det tyskokkuperte Norge. Sverige står på randen til å bli invadert og mennene vil se fienden som alle snakker om. Eventyret ender imidlertid i en katastrofe. Neste dag får løytnant Aron Stenström vite at broren Sven er én av de forsvunne soldatene. Nå må han, med dårlige odds, ta seg inn bak fiendens linjer på redningsoppdrag.

Mottakelse

Noen anmeldere skrev «En bra start på det svenske filmåret», «En imponerende svensk krigsfilm» og «Et modig prosjekt med troverdig atmosfære», mens andre skrev at filmen bristet i sin troverdighet og at manuset var utydelig. Aftonbladets Jens Peterson mente at filmen hadde en troverdig intrige, dyktige skuespillere, brutale kampscener, spenning og tegnet et realistisk bilde av beredskapslivet i Sverige den svinekalde vinteren. Peterson mente videre at helheten fungerte utmerket og at samtlige involverte hadde gjort en fantastisk filmjobb med små ressurser. Gränsen var nemlig for det meste finansiert med privat kapital uten støtte fra Svenska Filminstitutet. Dette ble lagt merke til av en del  kritikere, slik som TT Spektras Erik Helmerson. Han skrev: «Med et høyere budsjett - hei, Filminstitutet - hadde dette kunnet bli så bra som helst».
Overveiende treere i karakter, men noen toere og en ener gjorde at gjennomsnittskarakteren ble 2.65. Eneren ble gitt av Dagens Nyheters Mårten Blomkvist, som skrev at Gränsen er «svensk B-action når den er som mest B-aktig: Rambo møter adventskalenderen».

Utmerkelser

Anna-Lena Melin vant en Guldbagge i kategorien beste maske/sminke under Guldbaggegalan i 2012, mens Johan Harnesk ble nominert til en Guldbagge i kategorien beste visuelle effekter samme år.
Christine Stigsdatter

Christine Stigsdatter Hvide (født ca. 1145, død ca. 1200) var svensk dronning 1164-67. 
Hun var datter av den danske stormannen Stig Tokesen fra Hvideslekten og prinsesse Margrethe Knudsdatter av Danmark. Omkring 1164 ble hun gift med kong Karl Sverkersson, og fikk med ham sønnen Sverker den yngre. Hun var dronning i ca. tre år, og ble enke da mannen ble myrdet på Visingsö i 1167. Hun flyktet da i sikkerhet med sønnen Sverker til sin slekt i Danmark. I 1196 ble sønnen  konge i Sverige.
VAR Healthcare

VAR Healthcare (tidligere PPS) er et digitalt støtteverktøy for helsesektoren, med kunnskapsbaserte prosedyrer og tilhørende kunnskapsstoff til bruk i praktisk utøvelse, kvalitetssikring og dokumentasjon og kompetanseutvikling.
VAR Healtcare er utviklet i Norge og er et nettbasert produkt som leveres av Cappelen Damm Akademisk.

Historien

Bakgrunnen for VAR Healthcare var de nye helselovene og helse- og kvalitetsreformen som kom i 2000 og 2001 i Norge, med økte krav til koordinering og kvalitetssikring av helsetjenestene. Samtidig ble det stilt krav fra myndighetene om økt bruk av IKT for å effektivisere, samordne og bedre kommunikasjonen mellom virksomheter og institusjoner. VAR Healthcare (PPS) startet som et offentlig forsknings- og utviklingsprosjekt (OFU) i Innovasjon Norge i 2001. Rikshospitalet HF, Sykehuset Telemark HF og Høgskolen i Østfold var samarbeidspartnere i prosjektet og var med i utvikling og testing, som ble gjennomført i perioden 2001–2003.
I arbeidet med utviklingen av PPS (Praktiske Prosedyrer i Sykepleietjenesten) bidro Innomed/Medinnova (etablert av Helsedirektoratet på oppdrag fra Helse- og omsorgsdepartementet) som konsulenter. Første versjon av PPS var klar i 2003, og året etter ble det opprettet et samarbeid med Kompetanseutviklingsprosjektet for å spre systemet i kommunehelsetjenesten. Arendal og Lillehammer kommune, samt Langerud sykehjem var med som samarbeidspartnere. Prosjektet ble avsluttet i 2005 med implementering av resultatene fra kommuneutprøvingen. Idéhaver og gründer av PPS var Marit Landsem Berntsen, forlagssjef i Universitetsforlaget med helsefag som et av sine hovedområder. Hun etablerte Akribe forlag i 1999. Norsk Sykepleierforbund gikk inn som eier i av Akribe fra 2001, blant annet for å sikre videreutvikling og drift av PPS og ivareta resultatene fra OFU-prosjektet. I 2004 ble forlaget etablert som aksjeselskapet Akribe AS. Våren 2012 ble Akribe AS solgt til Cappelen Damm AS, der PPS ble etablert som en egen avdeling i forlaget. I 2016 byttet PPS navn til VAR Healthcare.

Eierstruktur og ledelse

VAR Healthcare er en del av Cappelen Damm Akademisk. Avdelingssjef og produktsjef er Ann Kristin Rotegård.
Apollo Teatret

Apollo Teatret var et teater i København, beliggende ved siden av Tivolis hovedinngang. Det lå i Richard Bergmann og Emil Blichfeldts bygningskompleks fra 1890. Det ble sprengt i luften under okkupasjonen ved de tyske schalburgtage i 1945. Tyskerne kalte dette for kontrasabotasje. Det ble gjenoppført ved Ernst Kühn, men revet igjen i 1959.
NM i svømming utendørs 1962

NM i svømming utendørs 1962 ble arrangert i Frognerbadet i Oslo 3.-5. august 1962 med Vika IF som arrangør.
Stavanger sykehus

Stavanger sykehus ofte kalt «Gamle Stavanger Sykehus» ble tegnet av arkitekt Hartvig Sverdrup Eckhoff. Bygningskomplekset i rød murstein stod ferdig i 1897 på høydedraget, Skjævelandsstykket, over Kannikbekken og var sammen med flere monumentale bygg i området, blant annet Stavanger Teater, Stavanger Museum og Turnhallen, tydelig synlig i bybildet. Byggesummen var i 1897 på 228 000 kroner.
Stavanger sykehus huser i dag blant annet sentraladministrasjonen i Rogaland fylkeskommune.
Sakalianus

Utseende

En liten (4 millimeter), smal, purpurrødt skinnende praktbille. Hodet er rundet, antennene korte og fortykkede mot spissen. Pronotum er firkantet med spisst tilbaketrukne bakhjørner, fra hvert bakhjørne løper det en kort, skarp, skrå lengdekjøl, dekkvingene er nokså jevnbrede, delvis kledt med gule hår. Undersiden er delvis skjellkledt.

Levevis

Som det norske navnet skulle tilsi utvikler disse billene seg gjerne i død ved av små dimensjoner - greiner og kvister. Arten er funnet på greiner av akasier.

Utbredelse

Slekten er kjent fra Kenya.
Silvia Moi

Silvia Moi (født 26. juli 1978 i Kvinesdal) er en norsk operasanger. Som liten ønsket hun å bli ballettdanser eller skuespiller. Moi har sin utdannelse fra Norges musikkhøgskole, Operahögskolan i Stockholm samt Royal College of Music i London. Hun er ansatt ved Den Norske Opera & Ballett. Moi ble i 2007 tildelt én million kroner i stipend fra StatoilHydro.
Vegas Golden Knights

Historie

10. oktober 2017 spilte Vegas Golden Knights sin første kamp i NHL, på hjemmebanen i T-Mobile Arena. De vant 5–2 over Arizona Coyotes. Premierefesten og glamouren ble tonet kraftig ned grunnet terrormassakren som skjedde ni dager tidligere.
23. juni 2016 meddelte NHL at byen Las Vegas skulle få et utvidelseslag og ble det 31. laget i ligaen, den siste utvidelsen var i 2000 da Columbus Blue Jackets og Minnesota Wild ble tatt opp. 13. juli ble det offentliggjort at laget hadde ansatt George McPhee som deres general manager (sportssjef), han hadde tidligere hatt samme stilling i Washington Capitals i årene 1997 til 2014.
22. november meldte laget at dette kom til å hete Vegas Golden Knights og bruke mørkegrå, gull, rød og svart som sine lagfarger.
Allerede i åpningssesongen kom ikke bare laget til Stanley Cup-sluttspillet, som første nykommer siden 1979/80-sesongen, men kom også helt til finalen som de imidlertid tapte 4-1 i kamper for Washington Capitals som på sin side vant for første gang siden laget ble etablert i 1974, og spilte finale for bare andre gang.

Utvidelsesdraften 2017

17. juni 2017 kommer samtlige 30 eksisterende medlemslag i NHL til å kunne skjerme enten en målvakt, tre backer og syv løpere, eller en målvakt og åtte utespillere (fritt antall backer og løpere). De øvrige spillerne vil kunne ble draftet av det nye laget, hvor Las Vegas kan velge en spiller fra samtlige NHL-lag (totalt 30 spillere), det minste antallet pr lagdel er tre målvakter, ni backar og 14 løpere.
Clarksdale

Clarksdale er fylkeshovedstaden i Coahoma County i Mississippi, USA. Byen er oppkalt etter dens grunnlegger John Clark, og har rundt 20 000 innbyggere.
Hande Rakaure

Hande Rakaure (Hande Fiskeoppdrett) er en produsent av rakfisk som holder til i Røn i Vestre Slidre kommune. Selskapet har drevet produksjon av rakfisk siden midten av 80-tallet. De har eget oppdrettsanlegg og foredlingsanlegg.
Hande Rakaure er en del av sammenslutningen Valdres Rakørret som har merkevaren «Rakfisk fra Valdres».
Fly (film)

Handling

Dusty Crophopper er en rustent fly fra en liten landsby som drømmer om å delta i flyløp høyt oppe i lufta, men som har to problemer: Han er ikke bygget for løp - og han er redd for høyder. Men med hjelp fra veteranpiloten Skipper Riley og en rekke nye venner prøver han å overkomme redselen og melder seg på et svært vanskelig løp der den regjerende mesteren er Ripslinger, et karbonfiberfly. Motet til Dusty blir satt på flere tester mens han prøver å nå høyder han aldri tidligere har trodd var mulig.
Olavsarven

Olavsarven er «summen av alle elementer som kan knyttes til Olav den helliges liv og død,» i tillegg til «summen av de elementer som kan knyttes til konsekvensene av hans liv og død,» ifølge Stiklestad Nasjonale Kultursenter. Olavsarven knyttes gjerne til kongens martyrdød i slaget ved Stiklestad i 1030, og de undergjerningene som fulgte, hvoretter han ble helgenkåret i Nidaros i 1031. Samlingen av det norske riket, kirkebygging, pilegrimstradisjoner, olsokfeiring, fortellinger og kunstneriske uttrykk, slik som avbildninger, merker og symboler, inngår alle i Olavsarven. Arnfinn Haram har pekt på Olav den helliges roller som nasjonal symbolfigur, lovgiver og martyr som det substansielle i Olavsarven.
Bara no Seidou

Bara No gjenutgitt i 2007

Bara No Seidou ble gjenutgitt i en begrenset utgave i februar 2007. Den var pakket i en bokkassett og hadde en boklignende struktur med to plater, en med alle sporene fra den første utgivelsen og den andre med videoer, foruten et konsertopptak av «Beast of Blood». Det var også en dobbelsidig plakat med, en med Mana, Kozi og Yu-ki, og en annet med en gotisk katedral som også er omslaget på albumet. I tillegg var det to bøker, en billedbok på 64 sider mens den andre hadde en katalog over deres tidligere utgivelser.
Frantic

Musikkvideo

Musikkvideoen til Frantic ble regissert av Wayne Isham, og ble gitt ut samtidig som Frantic ble utgitt som single. Videoen viser en mann som ser tilbake på et bortsløst liv fylt av drikking, sex og annen form for selvskadigelse, i det han kræsjer med en bobil i et lyskryss.